Diari Oficial de la Generalitat Valenciana


Sumari del DOGV 3604, del 14-10-1999 (1999/8360)

ACORD de 27 de juliol de 1999, de la Comissió Territorial d'Urbanisme de València, que fa referència a la modificació número 32 del Pla General de Cullera, relativa a un canvi de tipologia en els sectors 4 i 5 de la urbanització Cap Blanc.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3604

Data del DOGV
:   14-10-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/8360


Data del document
:   29-07-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Cullera
    * pla d'urbanisme

ACORD de 27 de juliol de 1999, de la Comissió Territorial d'Urbanisme de València, que fa referència a la modificació número 32 del Pla General de Cullera, relativa a un canvi de tipologia en els sectors 4 i 5 de la urbanització Cap Blanc. [1999/F8360]
  
Vist l'expedient tramés per l'Ajuntament de Cullera quant a la modificació número 32 del Pla General que fa referència a canvi de tipologia en els sectors 4 i 5 de la urbanització Cap Blanc, i de conformitat amb els següents,
  
Antecedents de fet
  
Primer
  
El projecte es va sotmetre a informació pública per mitjà de l'acord del Ple de l'ajuntament en la sessió celebrada el dia 30 de març de 1999. Després del pertinent període d'exposició pública, en el qual no es van presentar al·legacions, el va aprovar provisionalment el mateix òrgan el 25 de maig de 1999.
  
Segon
  
El projecte consta de memòria descriptiva, memòria justificativa, annexos, plànols d'informació i plànols d'ordenació.
  
Tercer
  
L'objecte de la modificació és el canvi de tipologia de dues illes (anomenades sectors 4 i 5) de la Urbanització Cap Blanc. El canvi proposat consisteix a passar d'edificació oberta (EDA-1) a unifamiliar adossat, aparellat o en filera (UFH). A més, es modifiquen puntualment dos articles corresponents a aquesta zona UFH: d'altra banda, s'incrementa l'alçària de cornisa de 7 metres a 8 metres en les parcel·les la rasant natural de les quals tinga un pendent regular superior al 15% (article 6.25.2 de les ordenances); d'altra banda, es redueix la distància al límit frontal de 5 metres a 3 metres quan aquest pendent siga superior al 20% o la parcel·la estiga delimitada per dos vials la separació dels quals siga inferior a 30 metres (article 6.26.2.c de les ordenances).
  
La comparació entre els paràmetres edificatoris del planejament vigent i la modificació proposada es resumeix en el quadre següent:
  
Com es pot observar en el quadre, es redueix l'edificabilitat i també les alçàries de l'edificació.
  
La modificació es justifica que els paràmetres de l'edificació oberta no són adequats per a aquesta zona amb uns pendents marcats, ja que es produirien efectes pantalla i zones de marcat ombreig.
  
La valoració municipal de la modificació proposada indica que les condicions d'aprofitament de les parcel·les i de disposició de l'edificació en aquestes milloren la qualitat de l'entorn i en definitiva es considera beneficiosa per a l'interés general i implica menor aprofitament lucratiu i major proporció de dotacions públiques.
  
L'Ajuntament de Cullera formula la modificació del Pla General a instàncies de la sol·licitud de la mercantil Florazar, SA, que és la propietària dels terrenys.
  
Quart
  
Cullera té un Pla General aprovat definitivament per la Comissió Territorial d'Urbanisme el 19 de maig de 1995.
  
Cinqué
  
La Comissió Informativa de la Comissió Territorial d'Urbanisme de València, en la sessió celebrada el 22 de juliol de 1999, va emetre un informe relatiu al projecte de què tractem, complint així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, d'acord amb el que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU).
  
Segon
  
La documentació està completa, a l'efecte del compliment del que estableix l'article 27 de la LRAU.
  
Tercer
  
La modificació es planteja a fi de millorar la integració de l'edificació en l'entorn i adaptar-la a la topografia del terreny i, d'altra banda, es redueix l'edificabilitat, per la qual cosa està acreditat l'interés públic de la modificació.
  
Quart
  
Si bé el plantejament de la modificació proposada és correcte, el cert és que s'hauria d'haver analitzat amb caràcter més global, ja que hi ha altres illes en la mateixa urbanització que plantegen els mateixos problemes que la present modificació.
  
Cinqué
  
En qualsevol cas, es tracta de qüestions que afecten l'ordenació detallada que corresponen a l'esfera municipal de competències. En aquest sentit i atés que ja s'han realitzat 32 modificacions del Pla General de l'any 1985, caldria que es plantejara l'homologació global del pla esmentat a fi que l'Ajuntament de Cullera assumira la competència plena sobre l'ordenació detallada i poguera tramitar més àgilment aquestes modificacions del pla general.
  
Sisé
  
Les determinacions que conté la modificació es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la LRAU.
  
Seté
  
La Comissió Territorial d'Urbanisme, a proposta del sotssecretari d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de plans generals de municipis de menys de 50.000 habitants, de conformitat amb el que estableixen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana, i l'article 10 del Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
A la vista de tot el que s'ha assenyalat anteriorment, la Comissió Territorial d'Urbanisme, en la sessió celebrada el 27 de juliol de 1999, acorda:
  
Aprovar definitivament la modificació número 32 del Pla General de Cullera relativa a un canvi de tipologia en els sectors 4 i 5 de la Urbanització Cap Blanc.
  
Contra aquesta resolució, que no exhaureix la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de la present publicació.
  
Tot això, sense perjudici que es puga interposar qualsevol altre recurs que es considere oportú.